Cuntune mail anonime vuê nus è rivât in redazion un cjapitul dal Manuâl di Sorevivince Urbane 2020. La persone che e à cjapât contat cun nô e dîs di scrivi dal futûr. Noaltris no savìn se crodi o mancul, ma o vin decidût di publicâlu istès par motîfs di publiche utilitât.
Il cjapitul si intitule “Ûs alternatîfs par riciclâ lis crepis vueidis”. Dopo la dismission dal libâr pensîr di dutis lis scuelis de nazion, il paîs dal futûr si è cjatât a frontâ une grande emergjence: il smaltiment di miârs di cjâfs di rotamâ. Stant che no jerin avonde incinisadôrs par smaltîju in pôc timp, e ancje par limitâ l’incuinament dai polvars sutîi, si è preferît promovi il ricicli des crepis vueidis cun chescj ûs alternatîfs.
Disvuede sachetis
Util complement de mobilie, di tignî te jentrade de cjase par meti lis clâfs, i bêçs minûts, i ocjai di soreli e dutis chês robis che no si sà mai dulà pojâ.
Parelum
Se ben netade e lavorade, la crepe e fâs passâ une lûs fofe e rilassant, ideâl par tignî sul comodin de cjamare. Sconseade par lei libris, miôr par cjalâ la television.
Cope par bevi
La tradizion di bevi il sanc dai nemîs te lôr stesse crepe disvuedade e je antighe e e va indaûr inte ete dal glaç. Pauli Diacon te sô Storie dai Langobarts al conte dal re Alboin che al fasè une cope cul cjâf di Cunimont re dai Gepidi dopo vêlu vinçût in bataie, e al sposà sô fie Rosamunde. Une cope lavorade cun aur o arint e furnide cun pieris preziosis e je ideâl par une cunvigne galante, miôr se jemplade cuntun bon ros dai Cuei Orientâi.
Casse di risonance
Diviarsis tribûs de Afriche e Asie a àn doprât crepis umanis come struments musicâi: tambûrs par rituâi propiziatoriis o cassis di risonance par liris e altris struments a cuarde. Si è pensât di tornâ a fâ vivi chestis usancis, ancje parcè che il vues al trasmet une vore ben i suns.
Cjase par pagûrs
Lis masanetis de famee dai Pagûrs a àn il cuarp mol e vulnerabil e par difindisi a vivin dentri capis vueidis, cuant che a cressin a cirin une cape plui grande par traslocâ. Par colpe dal incuinament dal mâr a son simpri mancul capis e i pagûrs si cjatin a frontâ une serie crisi imobiliâr. Une crepe vueide e je spaziose e robuste, par chest e je stade promovude une grande campagne ambientaliste cul slogan: disvueide il cjâf, salve un pagûr!
di Stralunade
Note: conte ispirade a chest video, che al fâs une vore pensâ
fur_Latn fur_Latn deu_Latn fur_Latn bug_Latn fur_Latn fur_Latn fur_Latn fur_Latn fur_Latn fur_Latn fur_Latn scn_Latn fur_Latn